**ΠΡΑΞΗ 4η / 21-09-2023**

**ΘΕΜΑ: «Σύνταξη Ετήσιου Σχεδίου Δράσης για την εφαρμογή των Εργαστηρίων Δεξιοτήτων στην Πρωτοβάθμια και Δευτεροβάθμια Εκπαίδευση».**

Σήμερα 21 Σεπτεμβρίου 2023, στο χώρο του 1/θέσιου Νηπιαγωγείου του Μύρτου, μετά από πρόσκληση της προϊσταμένης συνήλθε σε ειδική συνεδρίαση ο Σύλλογος Διδασκόντων του ο οποίος αποτελείται από την:

1. Λαμπρίδου Αγάπη , νηπιαγωγός-προϊσταμένη στο νηπιαγωγείο Μύρτου και από την
2. Χολέβα Σπυριδούλα που εργάζεται ως νηπιαγωγός.

Το βασικό θέμα συζήτησης της συνεδρίασης ήταν η σύνταξη του Ετήσιου Σχεδίου Δράσης των Εργαστηρίων Δεξιοτήτων.

Ο Σύλλογος Διδασκόντων αφού άκουσε την εισήγηση της προϊσταμένης του νηπιαγωγείου, έπειτα από συζήτηση επί του θέματος και λαμβάνοντας υπόψη:

1. Την εγκύκλιο με αρ. πρωτ. 94236/ΓΔ4/29-07-2021 Υ.Α. (Β΄ 3567) με θέμα: «Οδηγίες για την εφαρμογή των Εργαστηρίων Δεξιοτήτων για το σχολικό έτος 2021-2022».
2. Το ηλεκτρονικό υλικό των Εργαστηρίων Δεξιοτήτων 21 στην ιστοσελίδα του ΙΕΠ.
3. Το ηλεκτρονικό υλικό της επιμόρφωσης των εκπαιδευτικών των Εργαστηρίων Δεξιοτήτων 21 στην ειδικά διαμορφωμένη πλατφόρμα Moodle του ΙΕΠ.
4. Το επιμορφωτικό υλικό της τηλεδιάσκεψης της Συντονίστριας Εκπαιδευτικού Έργου του Νομού Λασιθίου.

αποφασίζει ομόφωνα

τη συμμετοχή του 1/θέσιου Νηπιαγωγείου Μύρτου, στην εφαρμογή των Δεξιοτήτων Εργαστηρίων, κατά το σχολικό έτος 2023-2024 και συντάσσει το Ετήσιο Σχέδιο Δράσης της Σχολικής Μονάδας το οποίο έχει την παρακάτω μορφή:

**ΒΑΣΙΚΟΣ ΠΡΟΣΑΝΑΤΟΛΙΣΜΟΣ ΤΟΥ ΕΤΗΣΙΟΥ ΣΧΕΔΙΟΥ ΔΡΑΣΗΣ**

Ο κεντρικός στόχος του Σχεδίου Δράσης είναι η εξοικείωση των νηπίων με τις βασικές δεξιότητες του 21ου αιώνα (μάθησης, αλφαβητισμού και ζωής), όπως αναλυτικά περιγράφονται στο Σχέδιο Δράσης της Σχολικής Μονάδας. Ακόμη, ο σχεδιασμός και η υλοποίηση των Εργαστηρίων Δεξιοτήτων αποτελεί μια ευκαιρία και ταυτόχρονα μια πρόκληση στην ανάπτυξη δεξιοτήτων που βρίσκονται σε αρμονία με τους παγκόσμιους Δείκτες Αειφόρου Ανάπτυξης και εισάγουν νέες εκπαιδευτικές διαδικασίες και εμπειρίες. Επιπροσθέτως, μέσω αυτών, προσφέρεται η ευκαιρία για απομάκρυνση από την δασκαλοκεντρική προσέγγιση και εστίαση στον ενεργό ρόλο των μαθητών μέσα από την βιωματική και την εργαστηριακή μεθοδολογία.

* Οι επιλεγμένες δράσεις αντανακλούν τη φιλοσοφία και το όραμα της Σχολικής Μονάδας.
* Στο πλαίσιο των Εργαστηρίων Δεξιοτήτων θα υλοποιηθούν δράσεις και από τους 4 θεματικούς κύκλους που είναι οι παρακάτω: 1ος θεματικός κύκλος : *«Ζω καλύτερα»,* 2ος θεματικός κύκλος: «*Φροντίζω το περιβάλλον»,* 3ος θεματικός κύκλος: *«Ενδιαφέρομαι και ενεργώ»* και 3ος θεματικός κύκλος: *«Δημιουργώ και καινοτομώ».* Η διάρκεια του κάθε θεματικού κύκλου έχει οριστεί σε 7 εβδομάδες (2 μήνες).
* Ως ***συντονίστρια*** του προγράμματος ορίζεται η εκπαιδευτικός Λαμπρίδου Αγάπη. Τα Εργαστήρια Δεξιοτήτων θα διεξάγονται κατά τη λειτουργία του βασικού υποχρεωτικού προγράμματος του νηπιαγωγείου 2 ώρες την ημέρα Τρίτη (9:15-10:00 και 10:45-11:30) και 1 ώρα την ημέρα Πέμπτη (12.15-12:50) από την νηπιαγωγό Χολέβα Σπυριδούλα . Επίσης, οι εκπαιδευτικοί θα συνεργάζονται και θα αποφασίζουν από κοινού τις δράσεις προς υλοποίηση ανά θεματικό κύκλο και με την κατάλληλη και απαραίτητη προσαρμογή στις ανάγκες, τα ενδιαφέροντα και τις κλίσεις των νηπίων.
* Η διάχυση των επιμέρους και των συνολικών αποτελεσμάτων του κάθε θεματικού κύκλου θα γίνεται κυρίως μέσω της ιστοσελίδας της Σχολικής Μονάδας, από την οποία θα ενημερώνονται σε εβδομαδιαία βάση οι γονείς σχετικά με τη διεξαγωγή των εργαστηρίων ανά ενότητα και θεματικό κύκλο.
* Τα στάδια υλοποίησης των επιμέρους εργαστηρίων θα ακολουθήσουν κυρίως τη διδακτική προσέγγιση της διαδικασίας του τεχνικού σχεδιασμού (προσδιορισμός ανάγκης, έρευνα στις ανάγκες του προβλήματος, ανάπτυξη πιθανών λύσεων, επιλογή της βέλτιστης λύσης, κατασκευή πρωτοτύπων, αξιολόγηση της λύσης, επικοινωνία της λύσης, επανασχεδιασμός). Παράλληλα, θα αξιοποιηθούν παιγνιώδεις δράσεις και σύγχρονες στρατηγικές–ρουτίνες σκέψης [βλέπω-σκέφτομαι-αναρωτιέμαι, ερωταποκρίσεις, τι σε κάνει να το λες; δημιουργικές συγκρίσεις, καταιγισμός ιδεών].
* Μετά το πέρας των εργαστηρίων θα ακολουθήσει αξιολόγηση/αποτίμηση των δράσεων και σχετικός αναστοχασμός.

**Σύμφωνα με την Maria Montessori «Αν το παιδί δεν μπορεί να μάθει με τον τρόπο που το διδάσκουμε τότε πρέπει να το διδάξουμε με τον τρόπο που μπορεί να μάθει».**

Με όραμα μας τα λόγια της Μαρίας Μοντεσσόρι προσανατολιζόμαστε στην ανάπτυξη του Σχεδίου Δράσης εκμεταλλευόμενοι τα **πλεονεκτήματα** της σχολικής μονάδας που θα συντελέσουν στην καλύτερη εφαρμογή του προγράμματος τα οποία είναι τα παρακάτω:

* Η πρότερη εμπειρία των εκπαιδευτικών σε καινοτόμα προγράμματα στο πλαίσιο των σχολικών δραστηριοτήτων και γενικά η μεγάλη διδακτική εμπειρία του εκπαιδευτικού προσωπικού.
* Η συνολική ακαδημαϊκή και επιστημονική κατάρτιση των συμμετεχόντων εκπαιδευτικών.
* Η διάθεση γόνιμης και ουσιαστικής συνεργασίας των εκπαιδευτικών για την επίτευξη ενός κοινού οράματος.
* Η ύπαρξη ενεργούς ιστοσελίδας του σχολείου για την ευκολότερη και άμεση διάχυση των αποτελεσμάτων των δράσεων.
* Οι υπάρχουσες ψηφιακές δεξιότητες των εκπαιδευτικών της Σχολικής Μονάδας.
* Το υγιές, ευχάριστο και ομαδικό κλίμα συνεργασίας μεταξύ των μελών του Συλλόγου Διδασκόντων.
* Η διάθεση για ανταπόκριση σε εκπαιδευτικές προκλήσεις που προάγουν τη μάθηση.
* Η εξαιρετική και συνεχής υποστήριξη και συνεργασία με τη Συντονίστρια Εκπαιδευτικού Έργου.
* Η καλή συνεργασία με τους τοπικούς φορείς.
* Η αγάπη και το ενδιαφέρον προς τους μικρούς μαθητές μας.
* Η εξαιρετική συνεργασία με τους γονείς οι οποίοι έχουν προθυμία και όρεξη για συμμετοχή σε όλο το πρόγραμμα του σχολείου.

Παράλληλα, οι εκπαιδευτικοί θα προσπαθήσουν να κάμψουν όσο είναι δυνατόν τα σημεία που πιθανόν να δυσκολέψουν τις δράσεις των Εργαστηρίων Δεξιοτήτων. Τα **αρνητικά** σημεία αυτά είναι τα παρακάτω

* Η γεωγραφική θέση του σχολείου που δυσκολεύει τις μετακινήσεις και τις επισκέψεις λόγω απόστασης 14 km από το κέντρο της πόλης της Ιεράπετρας με αποτέλεσμα να χρειάζεται μετακίνηση μόνο με το λεωφορείο.
* Η δυσκολία συνεργασίας και κατανόησης με τα παιδιά και με τους γονείς τους που κατάγονται από ξένες χώρες.

**ΣΤΟΧΟΙ ΤΗΣ ΣΧΟΛΙΚΗΣ ΜΟΝΑΔΑΣ ΣΤΟ ΣΥΝΟΛΟ ΤΩΝ ΣΧΕΔΙΩΝ ΔΡΑΣΗΣ**

Το σύνολο των εκπαιδευτικών έχει ως στόχο να λειτουργήσει ως ομάδα δημιουργώντας δεσμούς εμπιστοσύνης, κοινές−προσδοκίες ανταποκρινόμενο στις ιδιαίτερες ανάγκες των μαθητών και στοχεύοντας στην ολιστική ανάπτυξη των παιδιών. Επίσης, στοχεύει στην διαμόρφωση παιδιών με κριτική σκέψη, που θα μπορούν να επικοινωνήσουν και να συνεργάζονται.

Κατόπιν, βασικός στόχος των Εργαστηρίων Δεξιοτήτων είναι η καλλιέργεια του αισθήματος του σεβασμού και της αγάπης προς το περιβάλλον, διαμορφώνοντας πολίτες με οικολογική συνείδηση, μέσα και έξω από το σχολείο.

Επιπροσθέτως, μέσω των Εργαστηρίων Δεξιοτήτων αποσκοπείται η διαμόρφωση ενός δημιουργικού και ανοιχτού κλίματος, που όχι μόνο επιδέχεται αλλά και δημιουργεί καινοτομία και αξιοποιεί σύγχρονα διδακτικά εργαλεία και τις νέες τεχνολογίες.

Τέλος, η σχολική μονάδα έχει ως στόχο την καλλιέργεια της αναγνώρισης, της αποδοχής και του σεβασμού στη διαφορετικότητα.

**Ο ΠΡΟΓΡΑΜΜΑΤΙΣΜΟΣ ΤΩΝ ΣΧΕΔΙΩΝ ΔΡΑΣΗΣ ΤΜΗΜΑΤΩΝ ΑΝΑ ΘΕΜΑΤΙΚΟ ΚΥΚΛΟ**

Κατά τη διάρκεια της συνεδρίασης του Συλλόγου Διδασκόντων αποφασίστηκε η υλοποίηση δράσεων που αφορούν τις υποενότητες:

**1οςθεματικός κύκλος: «Ζω καλύτερα – Ευ ζην»**

**ΥΓΕΙΑ: Διατροφή και υγεία**

**1ο Θέμα: Διατροφή**

**Τίτλος:** «Η υγιεινή διατροφή στη ζωή μας» ή «Τρώω υγιεινά νιώθω χαρούμενος-η»

**Βασικός σκοπός** είναι τα παιδιά της προσχολικής ηλικίας να αποκτήσουν θετική στάση και γνώσεις σχετικά με την υγιεινή διατροφή που επιδρά θετικά στην υγεία τους και να αποβάλλουν ή να μειώσουν (όσο είναι δυνατόν) τις κακές διατροφικές συνήθειες που μακροπρόθεσμα επηρεάζουν αρνητικά τον οργανισμό και το σώμα τους.

***Βασικοί στόχοι***:

* Να διακρίνουν και να αναφέρουν τις 5 ομάδες τροφών της διατροφικής πυραμίδας (Φρούτα, λαχανικά/ όσπρια, δημητριακά/ κρέας, ψάρι, πουλερικά/ γαλακτοκομικά/ λίπη, έλαια).
* Να γνωρίσουν και να συνειδητοποιήσουν την θρεπτική αξία των τροφών και τη σημασία της υγιεινής και ισορροπημένης διατροφής στην ποιότητα ζωής τους.
* Να αναπτύξουν την κριτική τους σκέψη.
* Να καλλιεργηθούν στα παιδιά οι δεξιότητες του 21ου αιώνα.
* Να υιοθετήσουν σωστές διατροφικές συνήθειες.
* Να ονομάζουν, να περιγράφουν, να εξηγούν και να συμμετέχουν σε συζητήσεις σχετικά με τον υγιεινό τρόπο διατροφής και να χρησιμοποιούν στοιχειώδη επιχειρηματολογία.
* Να διαμορφώσουν οι μαθητές θετική στάση απέναντι στις υγιεινές τροφές και σε θέματα σωστής διατροφής.
* Να αναπτύξουν το αίσθημα προσωπικής ευθύνης και μια υπεύθυνη συμπεριφορά απέναντι στην κατανάλωση υγιεινών τροφών.

.

Εάν είναι δυνατόν θα υπάρξει η δυνατότητα συνεργασίας με ειδικούς όπως διατροφολόγους και με γιατρούς.

**Χρονική Διάρκεια: Οκτώβριος 2023-Νοέμβριος 2023,** περίπου 7 εβδομάδες (5 έως 7 εργαστήρια των 3 ωρών την εβδομάδα).

**2ος θεματικός κύκλος: «Φροντίζω το περιβάλλον»**

Θα διεξαχθούν εργαστήρια και θα υλοποιηθούν δράσεις σχετικά με την υποενότητα: «**Οικολογία-Παγκόσμια και τοπική Φυσική κληρονομιά»**

**Τίτλος:** «Λατρεύουμε τη φύση»

**Βασικός σκοπός είναι** τα παιδιά να αποκτήσουν θετικές και οικολογικές αξίες, στάσεις και υπεύθυνη συμπεριφορά προς το περιβάλλον. Επιπροσθέτως, τα παιδιά ευαισθητοποιούνται σε σχέση με τα προστατευμένα είδη αυξάνοντας τις βιώσιμες συνθήκες διαβίωσης.

**Βασικοί στόχοι:**

* Να καλλιεργηθούν οι δεξιότητες του 21ου αιώνα.
* Να γνωρίσουν τα κυριότερα ζώα που απειλούνται με εξαφάνιση στην Ελλάδα καθώς και οι κίνδυνοι, από τους οποίους απειλούνται.
* Να αποκτήσουν τα παιδιά οικολογική συνείδηση.
* Να εξοικειωθούν στην αξιολόγηση των σταδίων της λύσης του προβλήματος.
* Να προτείνουν ιδέες και να συζητήσουν για τον τρόπο που συνδέονται ο άνθρωπος με τη φύση.
* Να ανακαλύψουν ήχους και μυρωδιές της φύσης.
* Να βρουν τις σχέσεις αλληλεπίδρασης των φυσικών στοιχείων .
* Να αναζητήσουν βασικές πληροφορίες για τα δέντρα, να αναγνωρίσουν τη σημασία ύπαρξης τους.
* Να κατανοήσουν τη σημασία που έχει το φυσικό περιβάλλον για την αναβάθμιση της ποιότητας ζωής στις πόλεις.
* Να πληροφορηθούν για τις τροφικές αλυσίδες και την προστασία των ζώων.
* Να γνωρίσουν τα ζώα του δάσους.
* Να κατασκευάσουν τα δικά τους παιχνίδια χρησιμοποιώντας φυσικά υλικά.
* Να καλλιεργηθεί η κριτική σκέψη των παιδιών.

**Χρονική Διάρκεια: Δεκέμβριος 2023-Ιανουάριος 2024**, περίπου 7 εβδομάδες (5 έως 7 εργαστήρια των 3 ωρών την εβδομάδα).

**3ος θεματικός κύκλος: «Ενδιαφέρομαι και ενεργώ –**

**Κοινωνική Συναίσθηση και Ευθύνη»**

Με όραμα μας το «ΕΓΩ, ΕΣΥ, ΕΜΕΙΣ» αποφασίσαμε να ασχοληθούμε με την υποενότητα: «Τα δικαιώματα του παιδιού». Στον τρίτο κύκλο των Εργαστηρίων Δεξιοτήτων θα ασχοληθούμε με την ενδυνάμωση των σχέσεων μεταξύ των παιδιών και την διαμόρφωση διαπολιτισμικής συνείδησης μέσω δραστηριοτήτων που αναπτύσσουν την συναισθηματική νοημοσύνη, τις δεξιότητες και την ικανότητα των παιδιών να αναγνωρίζουν τα συναισθήματά τους και τα συναισθήματα των άλλων (ενσυναίσθηση).

Ακόμη, τα παιδιά παρουσιάζουν τον εαυτό τους στην ομάδα και γνωρίζουν τον καθένα ξεχωριστά, το όνομά του, την οικογένειά του, την καταγωγή του, την ιστορία του, τα συναισθήματα του, μέσα σε κλίμα ηρεμίας και σε ένα γόνιμο μαθησιακό περιβάλλον για όλους. Τέλος, θα διεξαχθεί συζήτηση για τα προβλήματα που αντιμετωπίζουν οι άνθρωποι χτίζοντας τοίχους ανάμεσα τους ανθρώπους αναζητώντας λύσεις για να σπάσουν οι τοίχοι και οι άνθρωποι να ζήσουν ενωμένοι και ευτυχισμένοι.

**Τίτλος:** «Εκπαίδευση στα δικαιώματα του παιδιού»- «Καλημέρα φιλαράκι!»

**Βασικός σκοπός:** Να μάθουν τα παιδιά τα δικαιώματα τους και να υιοθετήσουν συμπεριφορά σεβασμού στους ανθρώπους γύρω τους.

***Βασικοί στόχοι***:

* Να καλλιεργηθούν οι δεξιότητες του 21ου αιώνα.
* Να ενισχυθεί η συνεργασία και το κλίμα αλληλοσεβασμού, αλληλοβοήθειας και αλληλοκατανόησης μέσα στην τάξη μέσω βιωματικών δράσεων των εργαστηριών.
* Να υιοθετήσουν αξίες και πρότυπα σεβασμού και συνεργασίας.
* Να αναγνωρίζουν και να αποδεχτούν τη διαφορετικότητα των γύρω τους.

**Χρονική Διάρκεια: Φεβρουάριος 2024-Μάρτιος 2024** περίπου 7 εβδομάδες (5 έως 7 εργαστήρια των 3 ωρών την εβδομάδα).

**4ος θεματικός κύκλος: «Δημιουργώ και Καινοτομώ –**

**Δημιουργική σκέψη και πρωτοβουλία»**

Κατά τη διάρκεια του 4ου θεματικού Κύκλου των Εργαστηρίων Δεξιοτήτων θα διεξαχθούν εργαστήρια και θα υλοποιηθούν δράσεις σχετικά με την υποενότητα: **«STEM-Εκπαιδευτική Ρομποτική».**

**Τίτλος:** «STE(A)M και Εκπαιδευτική Ρομποτική μέσα από την έννοια της ανακύκλωσης».

**Βασικός σκοπός** του προγράμματος είναι οι μαθητές να έρθουν σε επαφή με θέματα που αφορούν την επιστήμη, τα πειράματα, τα μαθηματικά, την μηχανική και την τεχνολογία.

***Βασικοί στόχοι***:

* Να καλλιεργηθεί η στρατηγική σκέψη και η ικανότητα της επίλυσης προβλημάτων.
* Να καλλιεργηθούν οι δεξιότητες του 21ου αιώνα.
* Να αναπτυχθούν οι δεξιότητες ψηφιακού εγγραμματισμού.
* Να κατανοήσουν την έννοια της ανακύκλωσης.
* Να ενισχυθεί η λεπτή τους κινητικότητα.
* Να είναι ικανοί οι μαθητές να αξιοποιήσουν τις πρότερες γνώσεις τους με σκοπό τη δημιουργία χρονικής ακολουθίας για τα απορρίματα και τον τρόπο μείωσης τους με την ανακύκλωση.
* Να δημιουργήσουν εννοιολογικούς χάρτες.

.

* Να αποκτήσουν μια ολιστική αντίληψη του κόσμου και τον κοινωνικό χαρακτήρα της γνώσης, μέσα από τη δημιουργική αξιοποίηση της τεχνολογίας.

**Χρονική Διάρκεια: Απρίλιος 2024-Μάιος 2024**, περίπου 7 εβδομάδες (5 έως 7 εργαστήρια των 3 ωρών την εβδομάδα).

**ΠΡΟΣΑΡΜΟΓΕΣ ΓΙΑ ΤΗ ΣΥΜΜΕΤΟΧΗ ΚΑΙ ΤΗΝ ΕΝΤΑΞΗ ΟΛΩΝ ΤΩΝ ΜΑΘΗΤΩΝ ΣΤΙΣ ΔΡΑΣΕΙΣ ΤΩΝ ΕΡΓΑΣΤΗΡΙΩΝ ΔΕΞΙΟΤΗΤΩΝ**

Κατά την διεξαγωγή των Εργαστηρίων Δεξιοτήτων επιλέγεται η μέθοδος της διαφοροποιημένης διδασκαλίας και η οργάνωση ενός μαθησιακού περιβάλλοντος το οποίο προσφέρει πολλαπλές ευκαιρίες για μάθηση και εργασία με διαφορετικούς τρόπους. Ακόμη, πραγματοποιείται διαφοροποίηση των δραστηριοτήτων για τους μαθητές που το έχουν ανάγκη υιοθετώντας παράλληλα μια πιο υποστηρικτική συμπεριφορά.

Είναι σημαντικό να ειπωθεί πως κατά τη διάρκεια της διεξαγωγής των δράσεων των Εργαστηρίων Δεξιοτήτων, θα πραγματοποιηθούν εάν είναι δυνατόν συνεργασίες με ειδικούς, τοπικούς φορείς και διασχολικές δράσεις. Επίσης, τα αποτελέσματα–δράσεις των Εργαστηρίων Δεξιοτήτων των παιδιών του νηπιαγωγείου μας θα δημοσιοποιηθούν στην ιστοσελίδα του Σχολείου. Συμπληρωματικά, τα τελικά προϊόντα που θα προκύψουν από τις δράσεις των Εργαστηρίων Δεξιοτήτων θα είναι έντυπα, κατασκευές, χειροτεχνίες, φυλλάδια, αφίσες, ψηφιακό υλικό και ιστορίες.

**ΕΚΠΑΙΔΕΥΤΙΚΟ ΥΛΙΚΟ ΚΑΙ ΕΡΓΑΛΕΙΑ ΠΟΥ ΘΑ ΧΡΗΣΙΜΟΠΟΙΗΘΟΥΝ ΠΕΡΑ ΤΗΣ ΠΛΑΤΦΟΡΜΑΣ 21: ΕΡΓΑΣΤΗΡΙΑ ΔΕΞΙΟΤΗΤΩΝ**

**Κατά τη διάρκεια της διεξαγωγής των Εργαστηρίων Δεξιοτήτων θα χρησιμοποιηθούν:**

* Το εκπαιδευτικό υλικό της Σχολικής Μονάδας.
* Το ψηφιακό Υλικό και τα Ψηφιακά Μέσα της Σχολικής Μονάδας.

**Το παρόν Πρακτικό διαβάστηκε μεγαλόφωνα και στη συνέχεια υπογράφηκε από τις εκπαιδευτικούς της Σχολικής Μονάδας.**

**Η προϊσταμένη του Νηπιαγωγείου Η νηπιαγωγός**